
3D-s épülethomlokzat-vetítések – Egy kulturállis jelenség értelmezési lehetőségei

A dolgozattal célom a 3D-s épülethomlokzatvetítések kortárs kifejezési formájának elhelyezése kulturális koordinátarendszerünkben. Az írás problémafelvetés, s elsősorban azt kívánja demonstrálni, hogy a videomappingre, mint korunk kultúrájának jellemző megnyilvánulására kell tekintenünk. A különböző történeti előképeket, illetve a ma élő, hasonló megnyilvánulási formákat vizsgálva olyan kérdésekre keresem a választ, mint hogy mi teszi korunk embere számára oly vonzóvá ezt a jelenséget? Mennyiben tekinthető újdonságnak, beszélhetünk-e akár új műfajról? A szükséges technológiai fejlesztéseken túl milyen más, kulturális feltételei voltak létrejöttének? Mennyire kapcsolódik szorosan egy művészet- és médiatörténeti láncolathoz, miféle szálak érnek össze benne és mi történik találkozásuk nyomán? Mindenközben természetesen kísérletet teszek a vizsgált jelenség működésmódjának leírására is. A dolgozatban megkísérlem elhelyezni a jelenséget az illuzionisztikus ábrázolás hagyományában. Ezt követően a videomappinget mint köztéri műfajt tárgyalom, melyben a mediatizált köztér történetének rövid bemutatása után azt az affektív stratégiákkal operáló köztéri médiainstallációk között próbálom elhelyezni, a fenséges esztétikai fogalma mentén.



